  Наталья Тетерина Туннэ, 26-тӥ оштолэзе, Ижкарысь Чеберлыко киужъёсъя элькун юртын Эгра ёросысь Чеберлыко киужъёсъя центрлэн «Чеберлыко киужлэн сюресэныз» адӟытонэз усьтӥськиз. Отын куиськон, мунё лэсьтон, калык дӥськут, ӟустариослэсь вуриськон но мукет ӧръёсъя ужъёс возьматэмын. Ваньмыз соос берло ар куспын быдэстэмын но ужъюртлэн 25 ар тырмонэзлы сӥземын. Кызьы шуиз ивортодэтъя «Удмуртия» агентстволы Эграысь Чеберлыко киужъёсъя центрлэн кузяз куиськонъя ӧнерчи Вера Корепанова, со тросгес мифологиен ужа. Куэм суредъёсаз со удмурт лулчеберетэз возьматыны тырше. «Эгра ёрослыгес (саклык висъяськом — ред). Отын костюмъёсты но асьмелэсь — уйпал удмуртъёслэсь — возьматоно, мифологимес но асьмелэсьгес басьтӥськом», — пусъе ӧнерчи. Солэн кылъёсызъя, мифологиысь сюжетъёсты куэм суредэ выжтон понна трос лыдӟиськоно луэ. Трос тодоно: историез тодоно, мифологиез умой тодоно. Малпан лыктэ пӧртэм сямен. Куддыр суред шоры учкисько, ма возьматоно шуыса, куддыр — аслэсьтым малпанъёсме суредасько Вера Корепанова, Эграысь Чеберлыко киужъёсъя центрысь кузяз куиськонъя ӧнерчиӦнерчи ӵемысь ужа суредъёссэ адӟытонъёсы келян понна. Солэн киужъёсыныз Удмуртилэн палэназ но тунсыкъясько, куиськемъёсыз пӧртэм вожвылъяськонъёсын дипломант чотын луо. Вера Корепановалэн удмурт мифологияя суредъёсыз улонын корка пушез чеберъяны кутӥсько, ӵемгес соосты кузьымъёслы басьто. «Чеберлыко киужлэн сюресэныз» адӟытон 7 фото Нош йӧскалык дӥськутъя ӧнерчи Ольга Брызгалова шумпотэ, уйпал ёросъёс но пумен удмурт костюмен ветлыны дышо ни шуыса. Со понна ужъюртын ужасьёс туала басмаослэсь дӥсьёс вуро но отчы йӧскалык ёзнэтъёс (элементъёс) ватсало. Лымшор ёросъёсын нулло но ярато йӧскалык дэремъёсты, котькытчы соосын пото. Нош уйпал удмуртъёс та ласянь возиськогес, соин ик милям потэ пичиен йӧскалык дӥсез улонэ пыртэммы, мед нуллозы шуыса Ольга Брызгалова, Эгра ёросысь Чеберлыко киужъёсъя центрысь удмурт йӧскалык дӥсья ӧнерчиСолэн кылъёсызъя, Чеберлыко киужъёсъя центрысь ӧнерчиос асьсэос котькыӵе ужрадэ удмурт шӧмо дӥсен потаны тыршо. Соослэсь вожъяськыса кадь, адямиос йӧскалык дӥсен тунсыкъяськыны кутскизы. «Ми кемалась ик ӧвӧл вурим та костюмъёсты но ветлӥськом. Котькытын адямиос тунсыкъясько, заказ но лэсьто ни. Ми вылысь но кыльыны дасесь», — серекъя Ольга Брызгалова. Ужъюртысь ӧнерчиослэн арбериоссы адӟытон понна гинэ лэсьтэмын ӧвӧл шуыса Эгра ёрос администрацилэн аппаратэныз кивалтӥсь Иван Шкляев но пусйиз. Мон малпасько, центрлэн ужез <…> со бордын: одӥг ласянь — арбериослэн чеберлыко уровеньзы ялан будэ, мукет ласянь — со ужъёс лэчыт, кулэ, туала вакытлы тупась, утилитарной сямо луо Иван Шкляев, Эгра ёрос администрацилэн аппаратэныз кивалтӥсьВатсалом, Эграысь ӧнерчиослэн «Чеберлыко киужлэн сюресэныз» адӟытонзы Ижкарын 30-тӥ куартолэзёзь ужалоз. Чакламын вань арлыдъем учкисьёслы. Тегъёс: Лулчеберет Эгра Удмуртия киуж  